Seminari Gestió de Mercats de Renda Variable - UOC Universitat Oberta de Catalunya
Els mercats de renda variable en els darrers anys cada cop han adquirit més protagonisme com a inversió alternativa als dipòsits i al deute públic, tant per part dels particulars com de les empreses. La davallada dels tipus d'interès, la bonança econòmica i borsària, l'increment de la cultura financera mitjana i una difusió de dades millor i més ràpida per mitjà de les tecnologies de la informació i la comunicació han provocat un augment de l'interès per als mercats de valors i, especialment, per la borsa.
Títol: Gestió de mercats de renda variable
L'augment de l'interès pels mercats de valors i la borsa s'ha reflectit en increments considerables del pes de les accions en les carteres de valors gestionades a Espanya i al món, sigui per mitjà de la proliferació de fons d'inversió de renda variable o per mitjà de les inversions directes a borsa. En aquest context d'explosió de les inversions en accions i altres títols derivats, es fa necessària l'especialització i la capacitació professional que permeti resoldre els problemes habituals que presenta la inversió borsària, podent delimitar i aïllar perfectament els riscos als quals s'exposen els inversors i minimitzar les conseqüències negatives que puguin aparèixer. Per això, el gestor de carteres de renda variable ha de conèixer i utilitzar totes les eines que existeixen per optimitzar així el procés, maximitzant la rendibilitat i minimitzant el risc. Però l'expansió que s'ha experimentat en els mercats tant primaris com secundaris, és a dir, tant en emissions realitzades per les empreses com en la mateixa negociació d'accions entre accionistes, ha produït una introducció contínua de nous processos i productes. Aquest avançament en les innovacions també requereix una formació contínua per a les persones que vulguin obtenir resultats excel·lents.
Aquest curs tracta de cobrir els aspectes bàsics de la gestió de carteres de renda variable, amb nombrosos exemples i casos pràctics que anirem resolent en els diversos debats i fòrums, de manera que sigui al màxim d'interactiu i que aporti una base sòlida per a l'assessorament d'inversions.
Utilitzar una metodologia de treball que agilitzi la presa de decisions d'inversió.
Interpretar l'evolució de les principals variables macroeconòmiques (PIB, IPC, IPI, etc.) i la seva repercussió en els mercats de renda variable.
Concretar en quina fase del cicle econòmic es troba l'economia i aconsellar quin és el millor producte per invertir-hi.
Diferenciar perfectament entre gestió activa i passiva de carteres i triar les tècniques més adequades segons l'objectiu final de la inversió.
Tenir les bases per a fer una anàlisi fonamental adequada.
Crear una cartera de valors amb expectatives de rendibilitat a curt i mitjà termini mitjançant l'anàlisi tècnica.
Ser capaç de valorar i reduir el risc d'una cartera de valors per mitjà de les eines estadístiques de diversificació que es proporcionen.
Capacitat per a valorar críticament situacions financeres concretes i establir les possibles evolucions dels mercats financers.
Introducció a la gestió de carteres.
El cicle econòmic i les seves repercussions en les decisions d'inversió.
Gestió de carteres de renda variable.
Enfocament estadístic: una introducció.